[pic] | ЕВРОПЕЙСКА КОМИСИЯ |

Брюксел, 19.10.2010

COM(2010) 575 окончателен

2010/0292 (NLE)

Предложение за

РЕГЛАМЕНТ НА СЪВЕТА

относно разпределяне на възможностите за риболов съгласно протокола към Споразумението за партньорство в областта на рибарството между Европейската общност и Федеративните щати Микронезия

ОБЯСНИТЕЛЕН МЕМОРАНДУМ

Въз основа на съответен мандат [1] от Съвета Комисията, от името на Европейския съюз, проведе преговори с Федеративните щати Микронезия (ФЩМ) с оглед подновяване на протокола към Споразумението за партньорство в областта на рибарството между Европейската общност и Федеративните щати Микронезия. В резултат на тези преговори на 7 май 2010 г. бе парафиран нов протокол, който обхваща период от пет години, считано от приемането на съответното решение на Съвета относно подписването и временното прилагане на протокола, и заменя предходния протокол, който изтече на 25 февруари 2010 г.

Тази процедура, засягаща разпределянето между държавите-членки на възможностите за риболов съгласно настоящия протокол, е задействана със съгласието на Европейския парламент успоредно с процедурите във връзка с решението на Съвета относно сключването на новия протокол и с решението на Съвета относно подписването от името на ЕС и временното прилагане на горепосочения протокол.

С новия протокол на рибарите от ЕС се осигуряват възможности за риболов в изключителната икономическа зона (ИИЗ) на ФЩМ за 6 кораба с мрежи гъргър и за 12 кораба с парагади. В съответствие с Договора методът за разпределяне на възможностите за риболов между държавите-членки следва да бъде определен.

Въз основа на горепосоченото Комисията предлага на Съвета да приеме настоящия регламент.

2010/0292 (NLE)

Предложение за

РЕГЛАМЕНТ НА СЪВЕТА

относно разпределяне на възможностите за риболов съгласно протокола към Споразумението за партньорство в областта на рибарството между Европейската общност и Федеративните щати Микронезия

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Европейската комисия,

като има предвид, че:

1. На 7 май 2010 г. беше подписан нов протокол към Споразумението за партньорство в областта на рибарството между Европейската общност и Федеративните щати Микронезия (наричан по-долу „Протоколът“).

2. На … Съветът прие Решение № …/2010/ЕС[2] относно подписването и временното прилагане на новия протокол.

3. Методът за разпределяне на възможностите за риболов между държавите-членки следва да бъде определен за периода на действие на новия протокол и за периода на неговото временно прилагане.

4. С цел да се гарантира, че възможностите за риболов, с които разполага Европейският съюз съгласно този протокол, се оползотворяват напълно, е необходимо на Комисията да бъде предоставено правомощие за временно преразпределяне на неизползваните от дадена държава-членка възможности за риболов на друга държава-членка, без това да засегне разпределението или обмена на възможностите за риболов между държавите-членки съгласно протокола.

5. Настоящият регламент следва да влезе в сила на първия ден след публикуването му в Официален вестник на Европейския съюз , с цел да се осигурят риболовните дейности след изтичането на предходния протокол на 25 февруари 2010 г.

ПРИЕ НАСТОЯЩИЯ РЕГЛАМЕНТ:

Член 1

1. Възможностите за риболов, определени в протокола към Споразумението за партньорство в областта на рибарството между Европейската общност и Федеративните щати Микронезия, посочен в Решение № …/2010/ЕС относно подписването и временното прилагане на протокола към Споразумението за партньорство в областта на рибарството, се разпределят между държавите-членки както следва:

а) Кораби с мрежи гъргър за улов на риба тон

Испания | 5 кораба |

Франция | 1 кораб |

б) Кораби с повърхностни парагади:

Испания | 12 кораба |

2. Без да се засягат разпоредбите на Споразумението за партньорство в областта на рибарството и на Протокола се прилага Регламент (ЕО) № 1006/2008 на Съвета от 29 септември 2008 г. относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността[3].

3. Ако заявленията за разрешение за риболов от посочените в параграф 1 държави-членки не изчерпват определените от протокола възможности за риболов, Комисията може да разгледа заявления за разрешение за риболов от всяка друга държава-членка в съответствие с член 10 от Регламент (ЕО) № 1006/2008 на Съвета.

4. Ако се окаже, че възможностите за риболов по параграф 1 не се използват напълно, Комисията информира съответните държави-членки и изисква от тях да потвърдят, че не използват тези възможности за риболов. Липсата на отговор в срок от десет работни дни се счита за потвърждение, че корабите на държавата-членка няма да използват напълно възможностите си за риболов в дадения период. След потвърждение от страна на въпросната държава-членка Комисията решава за преразпределянето на възможностите за риболов между държавите-членки.

Член 2

Настоящият регламент влиза в сила на първия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел,

За Съвета

Председател

[1] Решение № 8877/2010 на Съвета от 26 април 2010 г.

[2] ОВ L …

[3] ОВ L 286, 29.10.2008 г., стр. 33.